SKRIFTLIG FORESPØRGSEL E-2002/01

af Concepció Ferrer (PPE-DE) til Kommissionen

(6. juli 2001)

Om: Evalueringssystem for projekter vedrørende udviklingslandene

Der henvises til Europa-Parlamentets beslutning om De Forenede Nationers tredje konference om de mindst udviklede lande (B5-0246/2001), hvori det i punkt 33 anmoder i den forbindelse medlemsstaterne, de internationale organisationer og Kommissionen om at tage hensyn til begreberne fredsskabelse, fredsopbygning og fredsbevarelse i hver eneste fase af planlægning, gennemførelse og evaluering af programmer i lande, der netop har overstået en væbnet konflikt, eller som stadig må håndtere problemer med fordrevne eller flygtninge som følge af sådanne konflikter. Der henvises samtidig til betydningen af horisontal gennemførelse af fredsskabelses- og fredbevarelsesforanstaltninger. Kan Kommissionen forklare, hvilke foranstaltninger den har truffet eller påtænker at træffe i forbindelse med punkt 33 i Europa-Parlamentets beslutning?

Svar afgivet på Kommissionens vegne af Christopher Patten

(6. september 2001)

Kommissionen er i færd med at gennemføre mange af de forslag og henstillinger, som den har forelagt i sin seneste meddelelse om konfliktforebyggelse(1). Nogle af henstillingerne vedrører lande, hvor der har været konflikter eller som befinder sig i en situation umiddelbart efter en konflikt sådan som de lande, det ærede medlem nævner. Efter meddelelsen om sammenkobling af nødhjælp, rehabilitering og udvikling(2) overvejer Kommissionen nu at træffe en række foranstaltninger, som kan gøre koordineringen mellem donorerne lettere og skabe større fleksibilitet og hurtighed i forbindelse med tilvejebringelse af midler, så den kan forbedre sine bidrag i situationer efter konflikter.

En af de vigtigste henstillinger i meddelelsen om konfliktforebyggelse er, at der i højere grad bliver taget hensyn til denne dimension (og således også fredsskabende, fredsopbyggende og fredsbevarende aspekter) i Kommissionens strategier over for partnerlande og i samarbejdsprogrammerne med andre lande. Den igangværende revision af landestrategipapirer for alle samarbejdspartnerlande er en lejlighed til at gøre dette.

For lande i konflikt vil landestøttestrategien fokusere på Fællesskabets rolle i forbindelse med fredsskabelse og konfliktløsning. Kommissionen vil, hvor det er nødvendigt, engagere sig endnu mere i aktiviteter, som støtter demokratiske institutioner, civilsamfundet, reform af sikkerhedssektoren samt specielt rehabiliteringsprogrammer og demobiliserings-, afvæbnings- og reintegreringsprogrammer, når det drejer sig om lande, som befinder sig i en situation efter en konflikt. Den vil også rette større opmærksomhed mod situationen for børn, der er berørt af krig.

Andre henstillinger i meddelelsen sigter mod at øge effektiviteten af aktioner, som er rettet mod specifikke konfliktårsager (narkotikahandel, spredning af håndvåben, konfliktskabende diamanter osv.), EU's evne til at reagere hurtigt på optræk til konflikter og det internationale samarbejde med alle EU's partnere (partnerlande, ikke-statslige organisationer, internationale organisationer).

(1) KOM(2001) 211 endelig udg.

(2) KOM(2001) 153 endelig udg.